SKRIFTLIG FORESPØRGSEL E-0683/02

af Miquel Mayol i Raynal (Verts/ALE) til Kommissionen

(12. marts 2002)

Om: Handel mellem EU og Algeriet

EU og Algeriet undertegnede den 19. december 2001 en associeringsaftale.

Denne indeholder bl.a. bestemmelser om en ordning for handel med landbrugsvarer. EU eksporterer korn, sukker, olieholdige produkter til Algeriet og importerer grøntsager, olivenolie, frugtsaft og vin fra Algeriet.

Desuden er Algeriet forpligtet til gradvist at afvikle sine toldhindringer med henblik på at muliggøre europæisk industrieksport.

Om end man kan glæde sig over, at disse forbindelser er etableret, og håbe på, at de bidrager til at skabe fred og til at menneskerettighederne overholdes i dette land, må det konstateres, at den nuværende handel endnu en gang skal konkurrere med varer fra Sydeuropa på et tidspunkt, hvor denne allerede er inde i en krise. Alt dette er til gavn for rige landmænd og industriforetagender i Nordeuropa.

Er Kommissionen enig i denne analyse?

I bekræftende fald, hvilke udlignende foranstaltninger agter den at træffe til fordel for producenter i Middelhavsområdet?

Svar afgivet på Kommissionens vegne af Franz Fischler

(22. april 2002)

Associeringsaftalen mellem EU og Algeriet blev undertegnet den 19. december 2001. Denne aftales landbrugsdel omfatter en gradvis liberalisering af handlen med landbrugsvarer mellem EU og Algeriet med henblik på at få indført et frihandelsområde for Europa og Middelhavsområdet som anført i Barcelona-deklarationen, der blev underskrevet i 1995 af de femten EU-medlemsstater og vore partnere i Middelhavsområdet.

På dette grundlag har de to parter forhandlet om gensidige indrømmelser for et stort antal landbrugsvarer. For at fremme liberaliseringen omfatter aftalen en bestemmelse om, at de to parter skal mødes fem år efter aftalens ikrafttræden med henblik på yderligere indrømmelser.

De præferencer, der er omfattet af aftalen, har parterne forhandlet sig frem til på grundlag af principperne i Barcelona-deklarationen, hvor det hedder, at handel med landbrugsvarer mellem Fællesskabet og landene i Middelhavsområdet gradvist skal liberaliseres i form af gensidig præferenceadgang til parternes markeder på grundlag af den traditionelle handelsstrøm. Det betyder, at indrømmelserne forhandles på grundlag af den eksisterende handelsstruktur: Algeriet har således givet præferencevilkår i henseende til import af produkter, som landet er i underskud med, navnlig mejeriprodukter, korn, kød, sukker og olie. Fællesskabet har gjort det samme med hensyn til de produkter, der traditionelt importeres, navnlig fra frugt- og grøntsagssektoren. Det bør dog understreges, at Algeriet ligeledes har givet indrømmelser med hensyn til import af visse frugter og grøntsager.

Det skal ligeledes bemærkes, at Fællesskabets import af landbrugsvarer fra Algeriet stadig er beskeden.

Den liberalisering, aftalen sigter mod, gennemføres med andre ord af begge parter, og begge parter har fordel deraf.

Som det ærede medlem bemærker, skal aftalen også ses i sammenhæng med udviklingsstøtten til Algeriet og den demokratiske proces. For at sikre aftalens gennemførelse er det derfor vigtigt, at balancen i den økonomiske og især landbrugsmæssige del af aftalen ikke forrykkes, og at den afspejler Algeriets reelle eksportmuligheder og importbehov.